‘Rower’ sterf ná bylaanval by Randfontein-huisArgieffoto ŉ Vermeende rower is dood nadat ŉ inwoner van Randfontein hom Dinsdag in die vroeë oggendure tydens ŉ huisroof met ŉ byl verdedig het. Kapt. Appel Ernst, polisiewoordvoerder, het aan Maroela Media gesê die voorval het omstreeks 01:00 in Pelzvale plaasgevind. “Drie verdagtes het by die inwoner se huis opgedaag en die veiligheidswag buite die huis met ŉ geweer aangehou en gedwing om die hek na die erf oop te maak,” het Ernst gesê. Die verdagtes het die veiligheidswag daarna gedwing om die huis oop te maak. Hulle het tydens die proses ŉ skoot afgevuur, sonder om iemand te wond. “Die huiseienaar het intussen wakker geword en gaan ondersoek instel. Die verdagtes het die man gesien en nog ŉ skoot afgevuur, sonder om enigiemand te tref.” Die man het ŉ byl gegryp en hom daarmee verdedig. Twee verdagtes is ernstig gewond en die derde kon daarin slaag om te ontsnap. Die twee verdagtes is in hegtenis geneem en onder polisiebewaking na ŉ hospitaal geneem. By die hospitaal het een van die verdagtes aan sy beserings beswyk. Die polisie het beslag gelê op die verdagtes se vuurwapen. Die soektog na die derde verdagte duur voort. Die Randfontein-polisie ondersoek die voorval.